Line Barfod (EL), 2004-11-19:
Vi synes, der er god brug for at øge ressourcetildelingen til de mange, der tager sig af vores børn.
Vi har gentagne gange fremsat forslag om en miljølov for børn, der skulle opstille nogle minimumskrav, ligesom SF og Kristendemokraterne har.
Vi har i mange år i vores finanslovforslag afsat penge til, at der også skulle følge økonomi med til at sikre en bedre kvalitet, og som jeg har været inde på i de korte bemærkninger, mener vi også, at vi burde bruge en del af de offentlige midler på at betale folk for at kunne yde en stor indsats over for vores børn i stedet for at betale dem for at gå arbejdsløse.
Der er utrolig mange, der gør et stort stykke arbejde i dag, sundhedsplejersker, jordemødre, i vuggestuer, børnehaver og dagplejer osv.
Men det er svært, når der ikke er ressourcer nok, at gøre det så godt, som man gerne vil, og det er noget, som giver problemer både for de ansatte, der lider under, at de ikke kan gøre arbejdet så godt, som de gerne vil, og de børn, der ikke får den omsorg, som de har behov for.
Vi mener, det er vigtigt, at der er tilstrækkelig mange ressourcer hos jordemødrene til at kunne tage sig af alle de gravide, der kommer, hos sundhedsplejerskerne til at kunne tage sig af alle de nye børn i familierne, i dagtilbuddene til at kunne tage sig af alle børnene, og så må man selvfølgelig kunne prioritere inden for det, når der er tilstrækkelig mange ressourcer.
Det mener vi er en langt bedre måde at gøre det på end regeringens generelle nedskæringer på de generelle tilbud, hvorefter man går ind og laver særlige puljer og særlige ordninger der, hvor man kan få noget presse på, at nu har man klappet lidt hoveder her og givet lidt tilbud dér.
Det synes vi er en meget ubehagelig måde at gøre det på.
Det, vi kommer over i, er, at vi laver velfærd for de fattige, vi giver almisser til dem, der har det sværest, og taler om, at det også er synd for dem; det er synd for børnene, hvis de har nogle forældre, der er misbrugere eller andet.
Det er det også, men hvis man ikke laver de generelle tilbud for alle, men kun går ind og giver almisser til dem, der har det allersværest, bliver det, som det er sagt mange gange, sådan, at velfærd for de fattige bliver en fattig velfærd.
Så bliver man ved med at fastholde, at der er nogle, der har det meget svært, i stedet for, som når man laver nogle generelle velfærdsløft for alle, at få løftet det samlede niveau i samfundet.
Det er det, som vi tidligere havde som mål i Danmark, og som vi har haft god succes med, og som vi mener man burde sætte langt flere ressourcer ind på, og som også er noget af det, der er intentionen i SF's forslag, går vi ud fra, men det er lidt svært at se ud af de begreber, der bliver brugt.
Vi mener i hvert fald, at det er meget vigtigt, at når vi går ind og løfter de her områder, bliver det som generelle ydelser, at vi sikrer, at alle børnehaver har godt med ressourcer, at vi sikrer, at alle sundhedsplejersker har godt med ressourcer, og så er det de ansatte, der i det konkrete møde med brugerne kan vurdere, hvordan man så prioriterer ressourcerne bedst muligt.
Så er der nogle, man giver mere omsorg end andre, fordi det har de mere brug for, men uden at man skal stemple de enkelte, medmindre de har det så svært, at der er brug for støttepædagog eller andet, og så er det nogle andre situationer, vi er ude i.
Vi mener, det er vigtigt at holde fast i, at vi generelt skal hæve kvaliteten, og der synes jeg altså, at det er lidt uhyggeligt at høre familieministeren stå at sige, at der ikke er nogen grund til at ansætte flere, fordi det handler slet ikke om, hvor mange voksne der er, det handler om, at de skal have mere efteruddannelse.
Selvfølgelig skal de have en god uddannelse og en god efteruddannelse, men det er altså også vigtigt, at der er nogle voksne, og der er altså forskel på, om der er én eller to eller tre pædagoger til at tage sig af alle børnene på stuen.
Det gør altså en forskel, om der er nogle til at tage sig af det ene barn og det andet barn samtidig, eller der kun er en, som skal kunne overskue det hele.
Derfor håber jeg, at vi snart får et andet flertal, som vil prioritere at sætte flere penge af til børnene.